Document ID: /fineweb-2-swissfilter-quality_10-filterrobots/filtered/01798.jsonl.gz/511

Am 05:50 Uhr isch Treffpunkt gsi bim Velounterstand bir Sentupada. Döta simer scho vo gaanz viel Oberstufaschüaler begrüasst worda. Punkt uf da Glockaschlag vor Kircha am 06:00 Uhr simer den mit Ach und Krach durch d Gassa vo Ems glofa und hend d Emser gweckt. Dia einta Bewohner gseht ma den amigs au durch z Fenster duraspianzla. Uf dia halbi 7 ni am Morga hemer üs den zum Schualhuusplatz Tircal begä, womer den fürs „Radio Televisiun Romontsch“ und natürlich au für all dia wo döta umagstanda sind, eis, zwei, drei Liader gspielt hend. Den isches grad wieder witer ganga. Miar sind vo da Familia Hilber iglada worda für an Apero bi ihna hina in „Via Quadras“. Döta hemer den au nomol eis, zwei Liader gpielt und hend üs den mit heissa Getränk, wennma wella het mit Schuss, ufgwärmt. Ca. am halbi 8ti simer den witerglofa und hend den bim Bahnhofübergang unadina nomol eis gspielt. Langsam het den üsa Maga knurrt, darum hemer üs ins Term Bel zum Zmorgaessa begä. Danka am Term Bel für dä feini Zmorga. Während am zmörgala hemer den am Livestream vo da Moorschlümpf no akli zuagluaget, wos uf Wunsch vo üs, den au einigi Tricks zeigt hend!
Uf dia 9 ni simer den ins Schualhuus Tircal go spiela, drufab ins Schualhuus Caguils und nochher den no als Abschluss in Coop.
Direkt nochem Coop hets gheissa, ab go schminka.
Dä Stress… *haha* Nanai, macht jo Spass mit dena trümliga Tschapis uf d Gassa z go.
Sobald alli gschminkt gsi sind, hend sich dia einta no verpflegt und den isches scho ab an da Umzug ganga. Da Umzug isch super gsi. Het Spass gmacht. Drufab hemer den no an kurza Uftritt wieder uf da Bühni bim Schualhuus Tircal kha und den hemer üs den no akli öpis z Trinka gönt, seis im Zelt oder bi da Muntagnards in da Alphütta.
Am 18:00 Uhr hend sich den alli Tschapis wieder am glicha Ort troffa und zwor im Restaurant Sterna. Döta hets den an feina Znacht gä und ma het wieder akli Kräft für da Obig könna sammla.
Am 20:15 Uhr hemer den üsa Uftritt bir Oberstufa-Fasnachtsparty kha, nochher simer den wieder go gässla und in da verschiedena Restaurants go spiela. Bi da Muntagnards hemer den au no an Halt gmacht und hend ihna üsi spontan igstudierti Kontermarsch vorgfüahrt. Natürlich hemer den bi ihna au no an Uftritt heragleit. Als allerletschti Uftritt hemer törfa vorem Restaurant Term Bel spiela. Het meeega Spass gmacht. Verruckt isch zwor gsi, dass während üsem Uftritt an Taxifahrer Zmitzt durch üs durafahra het wella. Das hemer üs natürlich nit gfalla lo. So öpis got au gar nit! Frechheit so öpis. Aber das hend nit nur miar aso gseh, all üsi Zuaschauer rund um üs uma, hend das au nit könna verstoh und somit hemer a riesigi Menschamengi kha wo da Taxisfahrer nit duraloh het. Natürlich hets da Taxifahrer ger nita igseh und het mit immer wieder Gas gä und as bizeli fahra d Lüüt uf d Ziiita dränga wella. Mit dera Menschensmeute hemer den da Taxifahrer gstossa… dia einta hend den d Tüüra göffnet, anderi hend Biar über d Frontschiiba gläärt und nomol anderi hend droht an z Taxi anazbrünzla… *haha* das nenntma amol Hilfsbereitschaft! Danka allna dena wo sich für üs igsetzt hend. Da Taxifahrer hets nochher den igseh und isch retour gfahra.
Da Obig het den trotzdem no spassig geendet, dass natürlich au nur well iahr hammer Lüüt üs so bejublet hend. So machts riesig Spass üses Besta zgä.
Dia einta vo üs sind den natürlich no kräftig go witerfesta.
A hammergeili Emser Fasnacht gsi!!